  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртилэн тӧроез Александр Бречалов Ижкарысь Индустри ёросэз ортчыкуз Удмуртской ульчаысь сюресэз музъем ултӥ выжон интыез чаклаз но карлэсь тӧрозэ Олег Бекмеметьевез шоркарысь вань сыӵе объектъёсты тупатъянъя программа кылдытыны косӥз. Со сярысь элькун тӧролэн но кивалтэтлэн пресс-службазы ивортӥз. « Сюресъёсты музъем ултӥ выжон интыослэн югдурзы Ижкар понна бадӟым  сюлмаськон луэ. Шоркарын соос куать, пӧртэм югдурын. Олег Николаевич, курисько тӥледыз сыӵе объектъёсты тупатъянъя программа кылдытыны. Со калыклэн кышкыттэмлыкез понна но сюресъёс вылын шугъяськонъёс медаз кылдэ шуыса кулэ » Александр Бречалов, Удмуртилэн тӧроез Удмурт кун университет дорысь Удмуртской ульчаез выжон инты 1978-тӥ арын лэсьтэмын вал, та дырозь одӥг пол но рос-прос тупатъямтэ. Али солэн югдурез туж сюлмаськытэ ни. Ижкарлэн тӧроезлэн Олег Бекмеметьевлэн верамезъя, сое выльдыны проектно-сметной ужкагазъёс дасямын ини. Та дыре соосты эскеронъёс но ужъёсты нуыны конкурслы дасяськонъёс мыно. Выжонэз тупатъян оглом 19,2 миллион манет тыр усёз. Лэсьтӥськон вакытлы сюресэз музъем вылтӥ выжон инты радъязы, светофоръёс пуктӥзы. Удмуртилэн тӧроез ужъёсты ӝоггес быдэстыны косӥз, уго Удмуртской ульчаетӥ туж трос машина ветлэ. Огдырлы пуктэм светофоръёсын сэрен али ик шугъяськонъёс кылдо ини, нош дышетон ар кутскон азьын югдур эшшо секыт луоз. Удмурт кун университетлэн ректорез Галина Мерзлякова сюресэз музъем ултӥ выжон интыез тупатъян университетлы туж умой кузьым луысал шуыса пусйиз. « Та ӵектосэз улонэ пыӵатонэ милям асьмелэн пыриськеммы потэ. Студентъёсмы выжон интыез умоятонъя ӵектонъёсын трос пол потазы ини. Соос отын искусствоосъя объект порма кылдытыны дасесь. Со кышкыттэм но каньыл луэм сяна, со пӧлын ӧжыт быгатонлыкъем муртъёслы но, тунсыко но мед луоз. Карын улӥсьёслэн но куноослэн вылысь но вылыьсь отчы васькемзы мед потоз. Студентъёсмы эскизъёс лэсьто ини, ӵектонъёссы, кыӵеен сое адӟемзы потэ, вань ини. Малпанъёссэс улонэ пыӵатыны дасесь » Галина Мерзлякова, Удмурт кун университетлэн ректорез Тодэ вайытом, Александр Бречалов Ижкарысь Устинов ёросэз ортчыкуз Берш нимо ульчаын нылпи поликлиникалэсь филиалзэ туэ сӥзьыл усьтозы шуыса вераз. Тегъёс: Удмуртия сюресъёс тупатъянужъёс АлександрБречалов Ижкар УдГУ  